LA UNION - Naituding a mabasaan iti pannusa ti maysa a pulis kalpasan a naarestar daytoy gapu iti agsusukot a kasona idiay ili ti Bacnotan, La Union.
Nabigbig ti 32-anyos a suspek a ni PO1 Armando Nisperos, kameng ti Bangar Municipal Police Station, ken agnanaed iti Barangay Poblacion iti nasao nga ili.
Naamuan a nakemmeg ni Nisperos gapu iti kasona nga estafa ken carnapping.
Iti pannakiuman ken ni C/Ins. Silverio Ordinado, hepe ti Bangar Municipal Police Station, kinunana a masansan a saan a sumsumrek iti trabahona ti nadakamat a pulis wenno nag-AWOL (absent without official leave).
Malaksid iti immunan a naidatag a kaso ti estafa ket maisagsagana pay ti kapadana met laeng a kaso gapu iti saan a nabayadan nga utang daytoy iti lima a kapitan ti barangay idiay Bangar.
Karaman pay daytoy iti kaso ti panagtakaw ti motorsiklo.
Innayon pay ni Ordinado a nangidatagda metten iti kaso nga administratibo kontra iti nasao a pulis.
Kabayatanna, napaay met nga agpiansa ni Nisperos ken agnanaed daytoy iti pagbaludan bayat a matagtagiuray ti pannakadengngeg ti kasona iti pangukoman.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn